Msukule ni mtu ambaye watu kadhaa wanaamini alikufa kimazingara: katika jamii husika mtu huyu amekufa na amezikwa, kumbe inasemekana hajafa kabisa ila amechukuliwa kimazingara na kwenda kuwekwa mahali na mtu mwingine kwa ajili ya kufanyishwa kazi za aina fulanifulani, hasa za kuchosha. Kwa kuwa ni vigumu kumchukua mtu mwenye nguvu (za mwili na akili) na mamlaka, na kumfanyisha lolote unalotaka, na yeye akakubaliana na wewe, bila matata na ndugu, jamaa na marafiki zake nao wakakubaliana nalo hilo bila matata, basi, wachawi humchukua mtu na kumleta ulimwengu wa roho, lakini akitenda kazi zinazodhihirika kimwili kama kulima mashamba, kazi viwandani, ufugaji na kazi nyingine mbalimbali. Wachawi humchukua mtu mzimamzima, yaani yeye na mwili wake na nafsi yake na roho yake, na kumweka kuishi kwenye ulimwengu wa roho. Kwa hiyo mtu anaendelea kuwepo duniani, lakini kwenye ulimwengu wa roho. Ndiyo maana mtu anaweza akawa amewekwa kwenye duka auze au kuvuta/kuita (kulazimisha) wateja waje kununua hapo, lakini watu wa macho ya kawaida hawamwoni: yupo hapo, lakini ni kwenye ulimwengu wa roho. Kwa hiyo ili umwone ni lazima upewe macho ya kiroho au ufunguliwe macho ya kiroho ndipo uone kinachoendelea..